
REFERAT
privind aprobarea achiziționării unei autospeciale pentru intervenție și salvare de la înălțimi și
 transmiterea prin contract de comodat cu titlu gratuit 
Inspectoratului pentru Situații de Urgență “Banat” al județului Timiș
	
 
Având în vedere prevederile art. 6, alin. 1, art. 25, lit. c, art. 27, lit.d, art. 63, art. 68 din Legea 481/2004 privind protecția civilă, prevederile art. 2 din Legea nr. 307/2006 privind apărarea împotriva incendiilor, prevederile art. 33 din Ordonanța de Urgență nr. 21/2004 privind Sistemul Național de Management al Situațiilor de Urgență coroborate cu art. 63, alin.5, pct. b din Legea nr. 215/2001 a administrației publice locale.
În conformitate cu Hotărârea Comitetului Local pentru Situații de Urgență a Municipiului Timișoara nr. SC2017-11050/05.05.2017 adoptată în cadrul ședinței ordinare din data de 25.04.2017 s-a aprobat achiziționarea unei autospeciale pentru intervenție și salvare de la înălțimi destinată intervenţiei şi salvării de la înălţime pe timpul stingerii incendiilor şi în cazul producerii unor accidente tehnologice, dezastre sau calamităţi naturale, precum şi în cazul altor operaţiuni  ce presupun lucrul la înălţime.
Autospeciala pentru intervenție și salvare de la înălțimi va fi utilizată pentru accesul echipelor de intervenție la etajele superioare ale clădirilor, la mansarde sau la acoperișuri, pentru a avea acces la focarul unui incendiu, la salvarea și evacuarea persoanelor surprinse de incendiu la înălțime, precum și în operațiuni de salvare pentru ridicarea nacelelor sau tărgilor, pentru refularea substanțelor de stingere cu presiune la etajele superioare, alimentarea putându-se face de la rețeaua de hidranți exteriori de incendiu sau dintr-o altă autospecială de intervenție.
Până în momentul de față, Timișoara înregistrează o serie de clădiri înalte și cu aglomerări de persoane în care se desfășoară diverse activități, după cum urmează: dezvoltare ansamblu OpenVille Iulius Mall - cladiri birouri foarte înalte 155 m; noile construcţii edificate (clădirea Fructus - Timişoara), parter + 14 niveluri; toate clădirile din Timişoara – centrul istoric la care şarpanta – cota superioară porneşte de la 31 de metri şi ajunge la 45 de metri; Spitalul Judeţean de Urgenţă Timişoara, clădire înaltă peste 28 m; hotel Continental înălţime 28 metri; în Timişoara sunt 628 de clădiri cu înălţimea mai mare de 4 nivele, edificate înainte de 1977; sediul Direcţiei de Finanţe Publice – element important ca înălţime şi importanţă; ansamblul de clădiri City Center Timişoara; toate blocurile de locuinţe P+10 la care accesul la parţile superioare este dificil, majoritatea se află în proces de reabilitare termică; modul de acţionare în Iulius Mall (suprafaţă desfăşurată de 78.000 metri pătraţi) – ţinându-se seama de înalţime şi lăţime; modul de acţionare în Shoping City Timișoara – ţinându-se seama de înalţime şi lăţime; clădiri de cult – catedrala mitropolitană din Timişoara, bisericile catolice din Timişoara – Piaţa Bălcescu, Piaţa Traian, Domul Catolic din Piaţa Unirii; antenele de pe clădiri; nocturna de pe stadionul Dan Păltinişanu; stălpii de linii electrice aeriene - magistrale de transport; centre expoziţionale, sala polivalentă Timişoara; sediul BRD; CET-ul – coşurile de fum (aproximativ 60 de metri), condensatoarele de abur. Totodată, nu trebuie neglijat faptul că municipiul Timișoara a fost declarat Capitala Culturală Europeană în anul 2021, fapt ce implică o dezvoltare socio-culturală și administrativă importantă, cât și o creștere semnificativă a numărului de turiști. 
În conformitate cu Hotărârea Consiliului Local nr. 257/04.07.2017 privind rectificarea bugetului local a Municipiului Timișoara pe anul 2017 a fost aprobată suma de 3810 mii lei în bugetul de venituri și cheltuieli, capitolul 61.02.05, titlul XI “Active nefinanciare”,  subcapitolul 71.01 “Active fixe”, sumă  necesară demarării procedurii de achiziție publică pentru achiziționarea unei autospeciale pentru intervenție și salvare de la înălțimi.
Ținând cont de  numărul mare de clădiri cu  înălțimi peste 20 de m cu aglomerări de persoane în care se desfășoară diverse activități, precum și tendința de construire a altor imobile asemănătoare cu regimuri de înălțime ce depășesc 45 de m, existența clădirilor istorice care se găsesc în diferite stadii de degradare și prezintă pericol de cădere a bucăților de elemente constructive precum și producerea de incendii la astfel de clădiri, pentru organizarea şi asigurarea stării de operativitate şi a capacităţii de intervenţie optime în cazuri de urgenţă civilă, propunem emiterea unei hotârări de consiliu local privind  : 
· Aprobarea achiziționării unei autospeciale pentru intervenție și salvare de la înălțimi și transmiterea cu titlu gratuit Inspectoratului pentru Situații de Urgență “BANAT” al județului Timiș, ca urmare a efectuării de către membrii Comitetului Local pentru Situații de Urgență al Municipiului Timișoara a unei analize de risc în conformitate cu prevederile art. 6 ,7 și 8 din Hotărârea nr. 642/2005 pentru aprobarea Criteriilor de clasificare a unităţilor administrativ-teritoriale, instituţiilor publice şi operatorilor economici din punct de vedere al protecţiei civile, în funcţie de tipurile de riscuri specifice;
· Aprobarea actualizării “Planului de analiză și acoperire a riscurilor în municipiul Timișoara” în conformitate cu prevederile art. 6 din Ordinul nr. 132/2007 pentru aprobarea Metodologiei de elaborare a Planului de analiză şi acoperire a riscurilor şi a Structurii-cadru a Planului de analiză şi acoperire a riscurilor, secțiunea a 2-a  “Analiza riscurilor tehnologice”, prin adăugarea la pct. e) - prăbușiri de construcții, instalații sau amenajări, a riscului de producere al unor incendii, accidente la clădiri înalte și foarte înalte precum și la clădiri istorice la care accesul este imposibil și introducerea secțiunii a 6-a  “Analiza altor tipuri de riscuri”- descarcerări, asistență medicală și transport medical, deblocări de persoane, evacuare a apei din subsolurile clădirilor, salvări de animale. 

